'n Kolwyntjie vir Nadine - Plaaslik - Republikein
Wednesday, May 27th, 08:40:19
18 September 2019 | Plaaslik
'n Elfjarige meisie van Windhoek het verlede jaar tydens die Internasionale Dansfees in Suid-Afrika stof in ander deelnemers sê oë geskop, en is hard aan die oefen vir vanjaar se kompetisie.
Nadine Burch was verlede jaar een van die jongste deelnemers aan dié kompetisie wat as die OlimpieseSpele van dans beskou word. Boonop het sy vyf goue medaljes ingepalm.
Volgens haar ma, Juanita, dans Nadine al vier jaar lank en het sy die afgelope drie jaar aan die kompetisie deelgeneem.
"Jy begin op Brons 1-vlak. Jou ouderdom maak nie saak nie, dit gaan alles oor jou ondervindingsvlak. Dit beteken Nadine het as elfjarige teen volwassenes wat ook op Brons 4-vlak is, gedans sy het steeds vyf goue medaljes gewen," sê Juanita.
Sy het ook nasionale kleure vir dié sport ontvang.
"Nadine gaan weer van 23 tot 28 Oktober in Suid-Afrika teen dansers van 35 ander lande meeding en haar land verteenwoordig."
Nadine is 'n Dance Domain-student waar sy Latyns-Amerikaanse en baldanse doen.
Dit is ook die twee afdelings waarin dié elfjarige verlede jaar medaljes gewen het.
"Vanjaar neem sy vir die eerste keer ook in die lyndans-kategorie deel. Dit is die eerste keer dat dié dans aangebied word."
Nadine se dansmaat vir die afgelope vier jaar is haar oom, mnr. Christie Mostert van Dance Domain.
Haar deelname aan die kompetisie kos sowat N$30 000 en Nadine en haar familie het reeds die meeste van die fondse ingesamel, maar kort nog sowat N$5 000.
"Ek het besluit om in te spring en kolwyntjies te bak wat tot 23 September by my bestel kan word. Gewone Red Velvet-kolwyntjies kos N$15 elk en kolwyntjies met fondant kos N$20 elk. Ons bak ook karamelbeskuit wat N$40 vir 500 g kos," sê Juanita.